MC วิ่ง 4% รับกำไร Q2/66 นิวไฮต่อ รอปันผล 0.45 บ.
MC วิ่ง 4% ราคาแตะ 12.20 บ. ขานรับกำไรไตรมาส 2/66 โตแกร่ง นิวไฮต่อเนื่อง 2 ไตรมาส พร้อมรอรับเงินปันผล 0.45 บ. เดินหน้าขยายสาขา Mc Outlet หนุนรายได้ขายเพิ่ม
MC วิ่ง 4% รับกำไรไตรมาส 2/66 โตแกร่ง นิวไฮต่อเนื่อง 2 ไตรมาส พร้อมรอรับเงินปันผล 0.45 บ.
10 ก.พ. 2566

ผู้สื่อข่าวรายงานว่า วันนี้ (10 ก.พ.66) ราคาหุ้นบริษัท แม็คกรุ๊ป จำกัด (มหาชน) หรือ MC ล่าสุด ณ เวลา 11:40 น. อยู่ที่ระดับ 12.20 บาท บวก 0.50 บาท หรือ 4.27% สูงสุดที่ระดับ 12.70 บาท ต่ำสุดที่ระดับ 11.60 บาท ด้วยมูลค่าซื้อขาย 51.17 ล้านบาท

ทั้งนี้ ราคาหุ้น MC ปรับตัวขึ้น หลังรายงานผลการดำเนินงานงวดไตรมาส 2/66 สิ้นสุด 31 ธ.ค.65 มีกำไรเพิ่มขึ้น และยังประกาศจ่ายปันผลเป็นเงินสดในอัตราหุ้นละ 0.45 บาท คิดเป็นอัตราการจ่ายเกือบ 100% สูงกว่านโยบายที่จะจ่ายไม่น้อยกว่า 40% โดยกำหนดขึ้นเครื่องหมาย XD วันที่ 22 ก.พ.66 และกำหนดจ่ายเงินปันผลในวันที่ 9 มี.ค.66
โดยนายเจมส์ ริชาร์ด อมตวิวัฒน์ ประธานเจ้าหน้าที่บริหาร MC กล่าวว่า กลุ่มบริษัทมีกำไรสุทธิ 246 ล้านบาท เพิ่มขึ้น 112% เทียบกับไตรมาสก่อนหน้า ที่มีกำไรสุทธิ 116 ล้านบาท และเพิ่มขึ้น 6.7% เมื่อเทียบงวดเดียวกันของปีก่อนที่มีกำไรสุทธิ 231 ล้านบาท โดยบริษัทยังคงสามารถรักษาอัตรากำไรขั้นต้น (มาร์จิ้น) ให้อยู่ในระดับที่สูงกว่า 65.2% จากไตรมาส 1 อยู่ที่ 64.6% ส่วนอัตรากำไรสุทธิขยับขึ้นมาอยู่ที่ 22% จาก 15% เมื่อไตรมาส 1/66
ทั้งนี้กำไรของบริษัทเพิ่มขึ้นต่อเนื่องติดต่อกัน 2 ไตรมาส หนุนให้งวด 6 เดือนแรกงวดปีบัญชี 66 (1 ก.ค. – 31 ธ.ค.65) มีกำไรสุทธิ 362 ล้านบาท เพิ่มขึ้น 42.3% เมื่อเทียบงวดเดียวกันมีกำไรสุทธิ 254 ล้านบาท
ทั้งนี้ รายได้จากช่องทางค้าปลีกของตนเองเพิ่มขึ้นชัดเจน โดยไตรมาส 2 มีรายได้ 738 ล้านบาท เพิ่มขึ้น 21% หรือ 129 ล้านบาท ส่วนงวด 6 เดือน มีรายได้ 1,231 ล้านบาท เพิ่มขึ้น 42% หรือ 364 ล้านบาท ซึ่งส่วนหนึ่งมาจากกลยุทธ์ในการขยายสาขา Mc Outlet เพิ่มขึ้นอย่างต่อเนื่อง โดยคาดว่าสิ้นเดือนมี.ค.นี้จะเปิดได้ครบ 100 สาขา เกินเป้าหมายที่วางไว้ว่าปีบัญชี 66 ที่จะเปิดให้ได้ 80 สาขาและเพิ่มขึ้นจากสิ้นปีบัญชี 65 ที่มีทั้งสิ้น 72 สาขา และยังคงเดินหน้าเปิดสาขา Mc Outlet เพิ่มขึ้นอย่างต่อเนื่อง